Na temelju članka 78., stavka 1. Zakona o komunalnom gospodarstvu („Narodne novine“ broj 68/18. i 110/18. – Odluka Ustavnog suda RH) i članka 29. Statuta Općine Gornja Rijeka („Službeni glasnik Koprivničko-križevačke županije“ broj 1/18), Općinsko vijeće Općine Gornja Rijeka na 18. sjednici održanoj 18. prosinca 2018. donijelo je

**ODLUKU**

**o komunalnom doprinosu na području Općine Gornja Rijeka**

**I. OPĆE ODREDBE**

**Članak 1.**

 Odlukom o komunalnom doprinosu na području Općine Gornja Rijeka (u daljnjem tekstu: Odluka) određuju se:

1. zone u Općini Gornja Rijeka (u daljnjem tekstu: Općina) za plaćanje komunalnog doprinosa,
2. jedinična vrijednost komunalnog doprinosa po pojedinim zonama u Općini (u daljnjem tekstu: jedinična vrijednost komunalnog doprinosa),
3. način i rokovi plaćanja komunalnog doprinosa,
4. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Općine i položajne pogodnosti građevinskog zemljišta u naselju prilikom građenja ili ozakonjenja građevine.

Komunalni doprinos je namjenski prihod Općine koji se može koristi samo za financiranje građenja i održavanja komunalne infrastrukture u skladu s Programom građenja komunalne infrastrukture i Programom održavanja komunalne infrastrukture koje donosi Općinsko vijeće Općine Gornja Rijeka (u daljnjem tekstu: Općinsko vijeće) za kalendarsku godinu.

**Članak 3.**

 Općina ne plaća komunalni doprinos na svom području.

 Komunalni doprinos ne plaća se za građenje i ozakonjenje:

1. komunalne infrastrukture i vatrogasnih domova,
2. vojnih građevina,
3. prometne, vodne, pomorske, komunikacijske i elektroničke komunikacijske infrastrukture,
4. nadzemnih i podzemnih produktovoda i vodova,
5. sportskih i dječjih igrališta,
6. ograda, zidova i potpornih zidova,
7. parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine,
8. spomenika.

**Članak 4.**

Rješenje o komunalnom doprinosu, rješenje o ovrsi, rješenje o izmjeni, dopuni, ukidanju ili poništenju rješenja, rješenje o odbijanju ili odbacivanju zahtjeva za donošenje rješenja, rješenje o obustavi postupka i rješenje o oslobađanju od plaćanja komunalnog doprinosa donosi Jedinstveni upravni odjel Općine Gornja Rijeka (u daljnjem tekstu: Jedinstveni upravni odjel).

**Članak 5.**

 Komunalni doprinos plaća vlasnik zemljišta na kojem se gradi ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa i ostale osobe određene člankom 22. Zakona o postupanju s nezakonito izgrađenim zgradama (u daljnjem tekstu: obveznik).

**II. ZONE ZA PLAĆANJE KOMUNALNOG DOPRINOSA**

**Članak 6.**

Komunalni doprinos u skladu s odredbama ove Odluke naplaćuje se na području naselja Barlabaševec, Deklešanec, Donja Rijeka, Dropkovec, Fajerovec, Fodrovec Riječki, Gornja Rijeka, Kolarec, Kostanjevec Riječki, Lukačevec, Nemčevec, Pofuki, Štrigovec, Vukšinec Riječki..

S obzirom na uređenost i opremljenost Općine komunalnom infrastrukturom, utvrđuje se jedna zona za plaćanje komunalnog doprinosa za sva naselja na području Općine.

**III. NAČIN I ROKOVI PLAĆANJA KOMUNALNOG DOPRINOSA**

**Članak 7.**

 Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena.

Za izračunavanje obujma građevine primjenjuju se odredbe pravilnika kojim se propisuje način utvrđivanja obujma i površine građevina u svrhu obračuna komunalnog doprinosa.

**Članak 8.**

Ako se postojeća zgrada uklanja zbog građenja nove zgrade ili ako se postojeća zgrada dograđuje ili nadograđuje, komunalni doprinos se obračunava na razliku obujma zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu Jedinstveni upravni odjel donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovog članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

**Članak 9.**

 Jedinična vrijednosti komunalnog doprinosa po m³ građevine u I. zoni iznosi 0,70 kuna.

**Članak 10.**

Rješenje o komunalnom doprinosu u skladu s odredbama ove Odluke donosi se u postupku pokrenutom po službenoj dužnosti ili po zahtjevu stranke.

Kad se rješenje o komunalnom doprinosu donosi u postupku po službenoj dužnosti donosi se u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema posebnim propisima kojima se uređuje gradnja može graditi bez građevinske dozvole.

Kad se rješenje o komunalnom doprinosu donosi u postupku pokrenutom po zahtjevu stranke donosi se u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja.

Ako je Općina u skladu s posebnim zakonom kojim se uređuje prostorno uređenje sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje o komunalnom doprinosu donosi se i u skladu s tim ugovorom.

Rješenje o komunalnom doprinosu donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima.

**Članak 11.**

Rješenje o komunalnom doprinosu sadrži:

1. podatke o obvezniku komunalnog doprinosa,

2. iznos sredstava komunalnog doprinosa koji je obveznik dužan platiti,

3. obvezu, način i rokove plaćanja komunalnog doprinosa i

4. prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa.

Ništavo je rješenje o komunalnom doprinosu koje nema sadržaj propisan stavkom 1. ovoga članka.

**Članak 12.**

Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od stavka 1. ovoga članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.

Uporabnu dozvolu za skladište ili građevinu namijenjenu proizvodnji upravno tijelo koje ju je donijelo dostavlja na znanje Jedinstvenom upravnom odjelu.

**Članak 13.**

 Kada se radi o građevini za koju se građevinska dozvola donosi primjenom odredbi Zakona o gradnji ili građevini koja se ozakonjuje primjenom odredbi Zakona o postupanju s nezakonito izgrađenim zgradama nadležno tijelo koje je donijelo građevinsku dozvolu ili rješenje o izvedenom stanju dužno je Jedinstvenom upravnom odjelu u roku od 15 dana od dana pravomoćnosti dostaviti pravomoćnu građevinsku dozvolu ili rješenje o izvedenom stanju i podatke potrebne za izračun komunalnog doprinosa (za nezakonito izgrađenu pomoćnu zgradu koja je u funkciji osnovne zgrade, koja ima jednu etažu i čija tlocrtna površina nije veća od 50,00 m² dostavlja se samo pravomoćno rješenje o izvedenom stanju).

Kada se radi o građevini za koju se izdaje uporabna dozvola bez građevinske dozvole u skladu s glavnim projektom ili koja se prema posebnom propisu evidentira u katastru - za koje je vlasnik ili investitor dužan prijaviti početak građenja sukladno Pravilniku o jednostavnim i drugim građevinama i radovima, upravno tijelo nadležno za donošenje akata za gradnju uz prijavu početka građenja u roku od 15 dana od prijave početka građenja dužno je Jedinstvenom upravnom odjelu dostaviti podatke za izračun komunalnog doprinosa iz glavnog projekta.

Ako obveznik plaćanja komunalnog doprinosa nije dostavio glavni projekt upravno tijelo nadležno za izdavanje akta za gradnju čim zaprimi prijavu početka građenja obavijestit će Jedinstveni upravni odjel da treba pozvati obveznika komunalnog doprinosa da u roku od 15 dana od primitka poziva dostavi glavni projekt - podatke potrebne za obračun komunalnog doprinosa.

U slučaju da obveznik ne dostavi glavni projekt - podatke potrebne za obračun komunalnog doprinosa Jedinstveni upravni odjel obračunat će komunalni doprinos temeljem dostupnih podataka.

Ako se rješenje o komunalnom doprinosu donosi po zahtjevu stranke ista je dužna uz zahtjev priložiti pravomoćnu građevinsku dozvolu ili pravomoćno rješenje o izvedenom stanju i/ili podatke potrebne za izračun komunalnog doprinosa radi donošenja rješenja o komunalnom doprinosu.

**Članak 14.**

Komunalni doprinos plaća se jednokratno u roku od 15 dana od pravomoćnosti rješenja o komunalnom doprinosu.

Ako obveznik ne plati komunalni doprinos u skladu i na način određen rješenjem o komunalnom doprinosu Jedinstveni upravni odjel provest će postupak ovrhe u skladu s zakonom iz članka 10. stavka 5. ove Odluke.

**Članak 15.**

 Jedinstveni upravni odjel izmijenit će po službenoj dužnosti ili po zahtjevu obveznika komunalnog doprinosa odnosno investitora ovršno odnosno pravomoćno rješenje o komunalnom doprinosu ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa.

Rješenjem o izmjeni rješenja o komunalnom doprinosu u slučaju iz stavka 1. ovoga članka obračunat će se komunalni doprinos prema izmijenjenim podacima i odrediti plaćanje odnosno povrat razlike komunalnog doprinosa u skladu s odredbama Odluke o komunalnom doprinosu na temelju koje je rješenje o komunalnom doprinosu donijeto.

Obveznik komunalnog doprinosa odnosno investitor u slučaju iz stavka 1. i 2. ovoga članka nema pravo na kamatu od dana uplate komunalnog doprinosa do dana određenog rješenjem za povrat doprinosa.

**Članak 16.**

Jedinstveni upravni odjel poništit će po zahtjevu obveznika komunalnog doprinosa odnosno investitora ovršno odnosno pravomoćno rješenje o komunalnom doprinosu ako je građevinska dozvola odnosno drugi akt za građenje oglašen ništavim ili poništen bez zahtjeva odnosno suglasnosti investitora.

Rješenjem o poništavanju rješenja o komunalnom doprinosu u slučaju iz stavka 1. ovoga članka odredit će se i povrat uplaćenog komunalnog doprinosa u roku koji ne može biti dulji od dvije godine od dana izvršnosti rješenja.

Obveznik komunalnog doprinosa odnosno investitor u slučaju iz stavka 1. i 2. ovoga članka nema pravo na kamatu od dana uplate komunalnog doprinosa do dana određenog rješenjem za povrat doprinosa.

**Članak 17.**

Iznos komunalnog doprinosa plaćen za građenje građevine na temelju građevinske dozvole odnosno drugog akta za građenje koji je prestao važiti jer građenje nije započeto ili građevinske dozvole odnosno drugog akta za građenje koji je poništen na zahtjev ili uz suglasnost investitora uračunava se kao plaćeni dio komunalnog doprinosa koji se plaća za građenje na istom ili drugom zemljištu na području Općine ako to zatraži obveznik komunalnog doprinosa odnosno investitor.

Obveznik komunalnog doprinosa odnosno investitor nema pravo na kamatu za iznos koji je uplaćen niti na kamatu za iznos koji se uračunava kao plaćeni dio komunalnog doprinosa kojim se plaća građenje na istom ili drugom zemljištu.

**Članak 18.**

Odredbe članaka 15., 16. i 17. ove Odluke na odgovarajući se način primjenjuju i na rješenja o komunalnom doprinosu koja su donijeta na temelju Zakona o komunalnom gospodarstvu ("Narodne novine" broj 36/95, 70/97, 128/99, 57/00, 129/00, 59/01, 26/03. – pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14. i 36/15) i primjenom Odluke o komunalnom doprinosu na području Općine Gornja Rijeka („Službeni glasnik Koprivničko-križevačke županije“ broj 17/01, 7/04. i 6/07).

**IV. OPĆI UVJETI I RAZLOZI ZBOG KOJIH SE U POJEDINAČNIM SLUČAJEVIMA ODOBRAVA DJELOMIČNO ILI POTPUNO OSLOBAĐANJE OD PLAĆANJA KOMUNALNOG DOPRINOSA**

**Članak 19.**

 Od plaćanja komunalnog doprinosa potpuno se oslobađaju obveznici:

* ustanove i trgovačka društva u većinskom vlasništvu Općine kao investitori ili organizatori izgradnje,
* kod izgradnje građevina koje služe vjerskim zajednicama za obavljanje njihove djelatnosti,
* kod gradnje građevina koje služe kulturi, športu i rekreaciji,
* kod gradnje građevina koje služe obavljanju zdravstvene djelatnosti, socijalne skrbi, djelatnosti obrazovanja i predškolskog odgoja i humanitarnih udruga.

**Članak 20.**

 Investitori koji grade građevine namijenjene za poduzetničku djelatnost djelomično se oslobađaju plaćanja komunalnog doprinosa i to u iznosu od 50%, uz uvjet da se investitor obveže zaposliti nove radnike sa područja Općine.

 Ukoliko investitor iz stavka 1. ovoga članka u roku šest mjeseci od dana otpočinjanja djelatnosti u novoizgrađenom objektu Jedinstvenom upravnom odjelu ne dostavi dokaz o zapošljavanju novih radnika, Jedinstveni upravni odjel izdat će Rješenje o obvezi plaćanja komunalnog doprinosa u iznosu od 50%.

**Članak 21.**

Protiv rješenja o komunalnom doprinosu, rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja, te rješenja o obustavi postupka može se izjaviti žalba o kojoj odlučuje Upravni odjel za gospodarstvo, komunalne djelatnosti i poljoprivredu Koprivničko-križevačke županije.

**V. PRIJELAZNA I ZAVRŠNA ODREDBA**

**Članak 22.**

 Stupanjem na snagu ove Odluke prestaje važiti Odluka o komunalnom doprinosu na području Općine Gornja Rijeka („Službeni glasnik Koprivničko-križevačke županije“ broj 17/01, 7/04. i 6/07).

**Članak 23.**

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE GORNJA RIJEKA**

KLASA: 363-03/18-01/12

URBROJ: 2137/25-18-2

Gornja Rijeka, 18. prosinca 2018.

 **PREDSJEDNICA:**

 Vesna Nemčić